Kazungula-broen

Kazungula-broen er en 923 meter lang bro som går mellom Botswana og Zambia, over Zambezielva, like ved byen Kazungula i Zambia. Broen går ikke rett over elven, som følge av at den ikke skal krysse over i de nærliggende grensene til Zimbabwe og Namibia, ettersom grensen mellom Botswana og Zambia bare er rundt 100 meter bred. Broen har to veifiler, en i hver retning, tilhørende fortau, i tillegg til ett togspor. Den ble åpnet 10. mai 2021. Broen ble først planlagt å bli bygget i august 2007, for å erstatte den tidligere fergetjenesten som gikk over elva. Utbyggingen begynte i oktober 2014 og ble foretatt av det sørkoreanske selskapet Daewoo E&C. Utbyggingen kostet tilsvarende 259 millioner amerikanske dollar, og var hovedsakelig finansiert gjennom lån fra Japan International Cooperation Agency til Botswana og Zambia. Afrikabanken bidro også til prosjektet. Prosjektet var forventet å stå ferdig sent i 2020, men ble forsinket av COVID-19-pandemien. I det broen ble åpnet, ble den tidligere fergetjenesten avviklet. Botswanas ferge skal gjenbrukes til turistformål, siden fergen opprinnelig ble spesialtbygd, og ikke er velegnet til bruk andre steder. Den zambiske fergen derimot skal fortsatt tas i bruk. Referanser Eksterne lenker (en) Kazungula Bridge – kategori av bilder, video eller lyd på Commons